Gandia acull les VI Jornades de Salut Comunitària el pròxim 12 de juny
06 juny 2025

## Gandia acull les VI Jornades de Salut Comunitària el pròxim 12 de juny06 juny 2025Última actualització: 06 juny 2025

![](../gestion/img/b927369aa0104ce7877c725d6fa206006907a8ba33bad3461034660709df3fc9.jpeg)  
  

La regidora de Sanitat i Polítiques Saludables, Liduvina Gil, i la tècnica del seu departament, Eva Maurí, han presentat aquest matí en roda de premsa les VI Jornades de Salut Comunitària.  
Organitzades pel Departament de Sanitat i Polítiques Saludables, se celebraran el dijous 12 de juny al Saló d’Actes de la Casa de la Marquesa, en horari de vesprada, de 16.30 h a 20.00 h.

«Per a nosaltres és una gran satisfacció poder dur a terme aquestes jornades que, any rere any, adquireixen més importància i renom dins de l’àmbit de la salut comunitària. Ens arriba el reconeixement tant de la ciutadania com del personal tècnic, que consideren aquest esdeveniment un referent a la nostra comunitat», ha afirmat Gil, qui ha recordat que Gandia és membre de la RECS (Red Española de Ciudades Saludables) i està adherida a l’Estratègia de Promoció de la Salut i Prevenció en el Sistema Nacional de Salut.

A més, Gandia forma part de XarxaSalut, la xarxa de municipis que impulsen accions intersectorials, participatives i amb perspectiva d’equitat, adherida al V Pla de Salut de la Conselleria de Sanitat Universal i Salut Pública. Dins d’aquest Pla, la promoció de la salut de la població a la Comunitat Valenciana és una de les línies estratègiques principals, i és en aquest marc que s’emmarquen aquestes jornades.

Tal com ha informat la regidora, les jornades van dirigides a tota la ciutadania, amb especial atenció al teixit veïnal i associatiu, així com als clubs esportius.  
La temàtica d’enguany segueix la línia de les jornades celebrades l’any passat, ambdues emmarcades dins del projecte **“Gandia Activa”**, que pretén generar una estratègia de ciutat promotora de la vida activa.  
«Si l’any passat comptàvem amb perfils tècnics que ens ajudaren a repensar els models de ciutat, enguany ens centrem en experiències que promouen la vida activa, tot destacant i valorant el paper del teixit veïnal i associatiu en la promoció d’iniciatives salutogèniques», ha explicat Gil.

La inauguració i benvinguda anirà a càrrec de la periodista **Marina Vallés**; l’alcalde de Gandia, **José Manuel Prieto**; i la directora del Centre de Salut Pública de Gandia, **María Gironés Gil**.

La conferència inaugural serà impartida per la **Dra. Paula de Prado-Bert**, investigadora al Laboratori de Justícia Ambiental Urbana i Sostenible de Barcelona. Participa en el projecte **GreenME**, que investiga la relació entre salut emocional i mental i els espais verds i blaus, amb una perspectiva d’equitat i justícia ambiental.

La intervenció estarà moderada pel **Dr. Joan Paredes**, metge del Centre de Salut Pública d’Alzira. Es parlarà sobre conceptes com la justícia ambiental i social, l’equitat en salut, i la necessitat de reconéixer les diverses vulnerabilitats. També es tractarà com aquests enfocaments s’han d’integrar en els models urbans per tal que les polítiques i programes municipals generen benestar real i no accentuen les desigualtats.  
S’abordarà, a més, la importància de la salut comunitària i planetària com a horitzons imprescindibles, així com el paper fonamental del teixit associatiu i de la participació ciutadana en la construcció de ciutats centrades en les persones i el seu entorn.

Posteriorment, tindrà lloc la **taula d’experiències**, moderada per **Andrea Ariza**, membre de **La Dula Cooperativa**, amb la participació de:

*   **Diego Rodríguez Piñón**, membre de l’Associació **Rampla – Remo Revolución** de Galícia, amb deu anys d’experiència en treball sociocomunitari. Aquesta entitat aposta per la transversalitat entre serveis socials, esport i natura. Han liderat la creació del primer equip de rem paralímpic impulsat per APADER i desenvolupen també accions culturals.
    
*   **Elies Martínez Codina**, membre de la Base Social de **l’Ateneu**, un espai de gestió comunitària referent a Barcelona. Utilitza el circ com a eina d’inclusió i transformació educativa i comunitària, amb projectes adreçats a infants, joves i escoles, treballant valors com la cooperació, l’autoestima i l’expressió. És un exemple en la defensa de la cultura com a dret i com a instrument de justícia social.
    
*   **Cristina Azanza**, de l’entitat **Muller en Forma** de Galícia. Una iniciativa dirigida a dones adultes, especialment d’entorns rurals, que combina activitat física adaptada, suport mutu i espais de conversa. Promou el benestar integral (físic, emocional i social) des d’una mirada feminista i comunitària. Un projecte que trenca barreres d’accés a l’esport i respecta els ritmes personals.
    

La **cloenda institucional** de les Jornades anirà a càrrec de **Liduvina Gil Climent**, quarta tinenta d’Alcalde i Regidora de Sanitat, Polítiques Saludables i Qualitat de Vida. Enguany, per al tancament, es comptarà amb una actuació musical de **Javi Malonda**.

La Jornada es podrà seguir també a través del canal de **YouTube de l’Ajuntament**.

### Inscripcions:

A través de la web de l’Ajuntament de Gandia.  
Per a més informació, podeu contactar amb el Departament al telèfon **96 295 96 41**.

[Twittear](https://twitter.com/share)